सीबीआई ने हरियाणा के पूर्व सीएम हुड्डा के खिलाफ शुक्रवार (2 फरवरी) को गुरुग्राम के मानेसर में करीब 1500 करोड़ के जमीन अधिग्रहण घोटोले में चार्जशीट दायर की थी। चार्जशीट के अनुसार हुड्डा सरकार ने 2004 में गुरुग्राम के मानेसर, नौरंगपुर और लखनौला में औद्योगिक मॉडल की बस्ती बसाने के लिए 912 एकड़ जमीन के अधिग्रहण करने की अधिसूचना जारी की थी। लेकिन इससे पहले कि अधिग्रहण हो पाता, करीब 400 एकड़ जमीन कथित तौर पर बिल्डरों ने हथिया ली थी, जो कि किसानों को यह कहते हुए धमकाते रहे थे कि अगर वे जमीन नहीं बेचते हैं तो सरकार द्वारा आधे दामों में उनकी जमीनों का अधिग्रहण कर लिया जाएगा।